**Informatīvais ziņojums**

**par pastiprinātiem trihinelozes uzraudzības un ierobežošanas pasākumiem**

**2012.gadā**

**Ievads**

Informatīvais ziņojums sagatavots, lai informētu Ministru kabinetu par Zemkopības ministrijai nepieciešamo finansējumu no valsts budžeta programmas 02.00.00. „Līdzekļi neparedzētiem gadījumiem”, lai īstenotu pastiprinātus trihinelozes uzraudzības pasākumus.

Dzīvnieku infekcijas slimību uzraudzību valstī organizē un īsteno Pārtikas un veterinārais dienests. Ievērojot Veterinārmedicīnas likuma 4.panta pirmās daļas 1.punkta un to normatīvo aktu prasības, kuri nosaka kārtību, kādā valstī tiek veikta dzīvnieku infekcijas slimību profilakse un apkarošana, Pārtikas un veterinārais dienests izstrādā dzīvnieku infekcijas slimību uzraudzības un apkarošanas programmas un īsteno tās, izmantojot piešķirtos valsts budžeta līdzekļus.

**1. Eiropas Savienības tiesību akti, kas reglamentē kārtību, kādā dalībvalstis nosaka trihinelozes izmeklējumus valstī**

1.1. Eiropas Parlamenta un Padomes 2004.gada 29.aprīļa Regula (EK) Nr.854/2004, ar ko paredz īpašus noteikumus par lietošanai pārtikā paredzētu dzīvnieku izcelsmes produktu oficiālās kontroles organizēšanu, kuras IX nodaļas C daļas 1. un 2.punkts nosaka, ka jāpārbauda vai cūku (mājas cūku, saimniecībā audzētu medījamo dzīvnieku un medību dzīvnieku), nepārnadžu un citu pret trihinelozi uzņēmīgu sugu dzīvnieku liemeņiem, kas paredzēti pārtikas apritē nav inficēti ar trihinelozi, un ka tādu dzīvnieku gaļa, kas inficēta ar *Trichinella* sugu veltņtārpu kāpuriem (turpmāk – *Trichinella* spp.), jādeklarē kā nederīga pārtikai, bet I pielikuma II nodaļas F apakšnodaļas 1.punkts nosaka paraugu ņemšanu, identificēšanu un nosūtīšanu uz laboratoriju;

1.2. Eiropas Parlamenta un Padomes 2005.gada 5.decembra Regula (EK) Nr.2075/2005, ar ko nosaka īpašus noteikumus oficiālām *Trichinella* pārbaudēm gaļā, kura nosaka, ka paraugs jāņem no katra liemeņa un jāpārbauda uz *Trichinella spp*. klātbūtni kompetentās iestādes noteiktā laboratorijā, kā arī nosaka metodes, kuras jāizmanto *Trichinella spp.* noteikšanai un nepieciešamo aprīkojumu;

1.3. Eiropas Parlamenta un Padomes 2009.gada 30.novembra Regula (EK) Nr.1162/2009, ar ko nosaka pārejas pasākumus Eiropas Parlamenta un Padomes Regulu (EK) Nr.853/2004, (EK) Nr.854/2004 un (EK) Nr.882/2004 īstenošanai, kuras IV nodaļas 6.pants nosaka pārejas periodu attiecībā uz *Trichinella spp*.pārbaudēm, kas jāveic akreditētā laboratorijā: līdz 2013.gada 31.decembrim gaļu uz *Trichinella spp.* klātbūtni var izmeklēt laboratorijā, kas nav akreditēta, bet spēj pierādīt kompetentajai iestādei, ka ir uzsākusi akreditācijas procedūru;

1.4. Eiropas Parlamenta un Padomes 2004.gada 29.aprīļa Regula (EK) Nr.853/2004, ar ko nosaka īpašus higiēnas noteikumus attiecībā uz dzīvnieku izcelsmes pārtiku: tās prasības neattiecas uz tādas pārtikas sagatavošanu, apstrādi vai uzglabāšanu mājās, kas paredzēta savam patēriņam;

1.5. Eiropas Parlamenta un Padomes 2002.gada 28.janvāra Regula (EK) Nr.178/2002, ar ko paredz pārtikas aprites tiesību aktu vispārīgus principus un prasības, izveido Eiropas Pārtikas nekaitīguma iestādi un paredz procedūras saistībā ar pārtikas nekaitīgumu (turpmāk – Regula Nr.178/2002). Regula Nr.178/2002 nosaka, ka pārtikas uzņēmums ir uzņēmums, kas nes peļņu vai ne, publisks vai privāts, kas saistīts ar jebkuru pārtikas ražošanas, pārstrādes un izplatīšanas posmu. Regula Nr.178/2002 nosaka arī to, ka, „laišana tirgū” ir pārtikas vai barības turēšana pārdošanas nolūkā, tostarp piedāvāšana pārdošanai vai jebkura cita veida nodošana par maksu vai bez tās, un pārdošana, izplatīšana un citāda nodošana;

1.6. Eiropas Parlamenta un Padomes 2003.gada 17.novembra Direktīva Nr.2003/99/EK par zoonožu un zoonožu ierosinātāju uzraudzību, ar kuru groza Padomes Lēmumu 90/424/EEK un atceļ Padomes Direktīvu 92/117/EEK (turpmāk – Direktīva 2003/99/EK). Direktīvas 2003/99/EK mērķis ir nodrošināt, lai tiktu uzraudzītas zoonozes, zoonožu ierosinātāji, tostarp trihineloze, un lai pārtikas izraisītu slimību uzliesmojumu gadījumā tiktu veikta pietiekama epizootoloģiskā izmeklēšana. Direktīvas 2003/99/EK prasības ietvertas Ministru kabineta 2012.gada 31.janvāra noteikumos Nr.90 „Kārtība, kādā veic uzraudzību un informācijas apmaiņu par infekcijas slimībām, ar kurām slimo gan dzīvnieki, gan cilvēki” un Ministru kabineta 2012.gada 21.februāra noteikumos Nr.127 „Noteikumi par ziņojamām, reģistrējamām un valsts uzraudzībā esošām dzīvnieku infekcijas slimībām un kārtību, kādā par tām sniedzama informācija Pārtikas un veterinārajam dienestam” (turpmāk – noteikumi Nr.127);

1.7. Padomes 1982.gada 21.decembra Direktīva [82/894/EEK](http://eur-lex.europa.eu/LexUriServ/LexUriServ.do?uri=CELEX:31982L0894:LV:HTML) par dzīvnieku slimību paziņošanu Kopienā, kuras prasības ietvertas noteikumos Nr.127;

1.8. Ministru kabineta 2010.gada 20.jūlija noteikumi Nr.645 „Noteikumi par kārtību, kādā mednieki galapatērētājam piegādā medījamos dzīvniekus vai to gaļu mazā daudzumā, un higiēnas prasībām medījamo dzīvnieku un to gaļas apritei”, kuru 3.punkts nosaka, ka medniekam jāizmeklē medījamais dzīvnieks vai tā gaļu uz trihinelozi, ja medījamais dzīvnieks vai tā gaļa tiek piegādāta galapatērētājam vai uzņēmumam, kas medījamo dzīvnieku vai tā gaļu tieši piegādā galapatērētājam;

1.9. Ministru kabineta 2006.gada 18.aprīļa noteikumi Nr.298 „Kārtība, kādā veic to infekcijas slimību profilaksi un apkarošanu, ar kurām slimo gan dzīvnieki, gan cilvēki”, kas nosaka, ka valsts uzraudzībai netiek pakļauti uzņēmīgo sugu dzīvnieku liemeņi uz *Trichinella spp*.pārbaudēm, ja tie tiek izmantoti savam patēriņam.

**2. Slimības apraksts**

 Trihineloze ir alerģiska rakstura cilvēku un dzīvnieku parazitāra infekcijas slimība (zoonoze), ko ierosina *Trichinella spp*. nematožu kāpuri.Visizplatītākās Eiropā ir *Trichinella spiralis* un *Trichinella britovi* sugas, kas visbiežāk novērotas cilvēka, gaļēdājdzīvnieku un visēdājdzīvnieku muskulatūrā, piemēram, cūkām, kaķiem, suņiem, žurkām, zirgiem, mežacūkām, vilkiem, lapsām, jenostsuņiem, āpšiem, caunveidīgajiem, lāčiem, lūšiem u.c. (turpmāk – siltasiņu dzīvnieki).

 Inficēšanās parasti notiek alimentāri, apēdot ar *Trichinella* *spp*. kāpuriem invadētu dzīvnieka gaļu.

Inkubācijas periods (laika posms no *Trichinella spp.* nokļūšanas organismā līdz klīnisko pazīmju parādīšanās brīdim) ir 10–25 dienas, retāk – 5–30 dienas un var noritēt gan bez klīniskajām pazīmēm, gan ar izteiktām klīniskām pazīmēm un pat letālu iznākumu. *Trichinella spp*.muskuļos dzīvotspēju var saglabāt vairākus gadus, pat visu cilvēka mūžu.

 Raksturīgākās klīniskās pazīmes cilvēkiem – slikta dūša, vemšana, galvassāpes, nespēks, temperatūra 38–39 °C (pirmajās dienās), plakstiņu un visas sejas vai kakla tūska, hemorāģisks konjunktivīts, muskuļu sāpes, pietūkums, sāpes locītavā, niezoši alerģiski izsitumi uz ādas – smagākos gadījumos hemorāģiski, svīšana, kuņģa un zarnu trakta darbības traucējumi (40%), letalitāte – 1,5%. Smagākā slimības gadījumā iespējami kustību koordinācijas un sirdsdarbības traucējumi, savukārt vieglos gadījumos reti iespējams noteikt īsto iemeslu un trihineloze tiek diagnosticēta kā gripa vai kāda cita vīrusu slimība. Slimību klīnisko pazīmju parādīšanās atkarīga no tā, cik daudz *Trichinella spp.* kāpuru nokļuvuši organismā (mazāk par 1000 kāpuriem klīniskās pazīmes var neizraisīt).

*Trichinella spiralis* ir jutīgs pret augstu un zemu temperatūru. Ja dzīvnieku gaļa satur trihinellu kāpurus, līdz 15 cm biezos gabalos tie iet bojā 71 °C temperatūrā, vārot no 2 līdz 2,5 stundām vai sasaldējot gaļu –15 °C temperatūrā 30 dienas vai –25°C temperatūrā 10 dienas. Biezāki gaļas gabali –25 °C temperatūrā jāuzglabā vismaz 20 dienas. Jāņem vērā, ka dažas *Trichinella spp*., tostarp *Trichinella britovi*, kas sastopama Latvijas medījumu gaļā un mājas cūkās, ir īpaši noturīgas pret saldēšanu pat tad, ja to veic ieteiktajā temperatūrā un laika termiņā.

Ar trihinellu kāpuriem invadēts dzīvnieks nav bīstams apkārtējiem, jo ar trihinelozi iespējams inficēties, tikai apēdot svaigu vai nepietiekami termiski apstrādātu invadētu dzīvnieka gaļu.

Trihinelozi iespējams diagnosticēt, izmeklējot laboratorijā seroloģiski dzīvnieka vai cilvēka asins serumu, nosakot specifiskās pret *Trichinella spp*. antivielas un nokautam vai nomedītam dzīvniekam ar hidrolīzes metodi, nosakot *Trichinella spp.* kāpuru klātbūtni muskuļu šķiedrās.

Seroloģijas metodes trihinelozes diagnostikā izmanto, lai izmeklētu dzīvu mājas cūku. Imūnreakcija cūkām veidojas divu līdz sešu nedēļu laikā pēc invadēšanās ar trihinellu kāpuriem un saglabājas vismaz sešus mēnešus. Turklāt vāja invāzija var izraisīt ļoti niecīgas imūnreakcijas, kas ar seroloģiskām metodēm nav uztveramas, tāpēc tiek iegūts nepatiess negatīvs rezultāts un antivielu noteikšana ar seroloģijas metodēm ļauj atrast tikai daļu no invadētām mājas cūkām. Ievērojot minēto, trihinelozes diagnostikas apstiprinošā metode dzīvniekiem ir hidrolīzes metode un seroloģijas metodi var izmantot uzraudzības (monitoringa) mērķiem, bet ne trihinelozes noteikšanai dzīvniekiem, kas paredzēti pārtikas ražošanai.

**3. Problēmas izklāsts un tās risinājums**

Pēc Slimību profilakses un kontroles centra datiem, 2011.gadā Latvijā starp cilvēkiem saslimšanas gadījumu skaits ar trihinelozi palielinājies par 400 % un kopā valstī tika reģistrēti 63 saslimšanas gadījumi. Saslimstības līmenis daudzkārt pārsniedz iepriekšējos gados reģistrēto trihinelozes saslimšanas līmeni Latvijā, kad 2007. un 2008.gadā reģistrēti 4 saslimšanas gadījumi, bet 2009. un 2010.gadā – 9 saslimšanas gadījumi. Saslimšanas gadījumi ar trihinelozi 2011.gadā biežāk reģistrēti Daugavpilī un Daugavpils reģionā.

Savukārt 2012.gada pirmajos trīs mēnešos cilvēkiem konstatēti 24 saslimšanas gadījumi ar trihinelozi, bet ir 18 aizdomīgi saslimšanas gadījumi, kas vēl tiek izmeklēti.

No 2011.gada 1.janvāra līdz 2012.gada 13.aprīlim Latvijā tika reģistrēti 87 trihinelozes saslimšanas gadījumi cilvēkiem, t.sk. 20 grupveida saslimšanas gadījumi ar diviem un vairāk saslimušajiem. Daugavpilī, Daugavpils novadā un Krāslavā (turpmāk – Latgales reģions) tika reģistrēti 67 (77%) trihinelozes gadījumi, t.sk. 19 (21,8%) grupveida gadījumi (1.tabula).

1.tabula

**Cilvēku trihinelozes saslimšanas gadījumu**

**skaita sadalījums pa mēnešiem\***

|  |  |  |
| --- | --- | --- |
|  | 2011.gads | 2012.gads |
| I | II | III | IV | V | VI | VII | VIII | IX | X | XI | XII | I | II | III |
| Kopā: | 0 | 3 | 1 | 0 | 1 | 11 | 17 | 3 | 2 | 3 | 12 | 10 | 7 | 14 | 3 |
| Latgales reģions | 0 | 3 | 1 | 0 | 1 | 9 | 14 | 2 | 2 | 3 | 4 | 7 | 6 | 14 | 1 |

\*Pēc Slimību profilakses un kontroles centra sniegtās informācijas

Latgales reģionā ar trihinelozi saslimušas 43 sievietes (64%) un 24 (36%) vīrieši vecumā no 7 līdz 73 gadiem. Vislielākais saslimušo skaits (16) tika reģistrēts vecuma grupā 30–39 gadi.

Pēc Slimību profilakses un kontroles centra epidemiologu datiem, visi saslimušie cilvēki ar trihinelozi inficējušies, lietojot uzturā dažādus ēdienus, kas pagatavoti no cūkgaļas. Lietojot uzturā cūkgaļu, kas iegūta privātā saimniecībā, nokaujot cūku savam patēriņam (viens mājas perēklis ar sešiem trihinelozes saslimšanas gadījumiem) inficējušies 9 % cilvēku no visiem saslimušajiem, savukārt 7,5 % cilvēku uzturā lietoja meža cūkas gaļu, bet pārējie saslimušie cilvēki cūkgaļu un dažādus cūkgaļas produktus iegādājušies oficiālās tirdzniecības vietās.

2.tabula

**Kautuvēs nokauto un uz trihinelozes ierosinātāju klātbūtni izmeklēto mājas cūku skaits 2007.–2011.gadā\*\***

|  |  |  |
| --- | --- | --- |
| **Gads** | **Cūkas** | **Izmeklējumu rezultāti** |
| 2011. | 330 884 | Negatīvi |
| 2010. | 246 236 | Negatīvi |
| 2009. | 323 050 | Negatīvi |
| 2008. | 434 879 | Negatīvi |
| 2007. | 504 680 | Negatīvi |

3.tabula

**Pārtikas drošības, dzīvnieku veselības un vides zinātniskajā institūtā uz trihinelozes ierosinātāju klātbūtni izmeklēto dzīvnieku skaits 2007.–2011.gadā \*\***

|  |  |
| --- | --- |
|  | **Gads/izmeklējumu skaits/no tiem pozitīvi** |
| **Dzīvnieku suga** | **2007.** | **2008.** | **2009.** | **2010.** | **2011.** |
| Meža cūkas | 1546/15 | 2040/17 | 2214/31 | 2434/21 | 2282/32 |
| Mājas cūkas | 15232/0 | 19941/0 | 21837/0 | 56637/0 | 42071/0 |
| Zirgi | 207/0 | 113/0 | 98/0 | 84/0 | 103/0 |
| Lūši | 2/1 | 1/1 | 2/2 | 3/2 | 1/1 |
| Bebri | 0/0 | 7/0 | 10/0 | 0/0 | 4/0 |
| Kopā | 16987/16 | 22102/18 | 24161/33 | 59158/23 | 44461/35 |

4.tabula

**Lauksaimniecības datu centra datu bāzē reģistrēto cūku novietņu skaits Latvijā 2008.–2012.gadā \*\***

|  |  |
| --- | --- |
| **Gads** | **Novietņu skaits** |
| 2012. | 2417 |
| 2011. | 2206 |
| 2010. | 2497 |
| 2009. | 2196 |
| 2008. | 3086 |

\*\* Pēc Pārtikas un veterinārā dienesta un Pārtikas drošības, dzīvnieku veselības un vides zinātniskā institūta sniegtās informācijas

Saskaņā ar Pārtikas un veterinārā dienesta datiem, Latvijā 2011.gadā kautuvēs un medījumu apstrādes uzņēmumos apstrādātas un uz trihinelozi izmeklētas 330 meža cūkas, no kurām divām konstatēts trihinelozes ierosinātājs. Savukārt 2012.gada pirmajā ceturksnī kautuvēs un medījumu apstrādes uzņēmumos apstrādātas un uz trihinelozes ierosinātāju klātbūtni izmeklētas 124 meža cūkas, no kurām divās konstatēts trihinelozes ierosinātājs.

Pašreiz Latvijā izmeklējumus uz *Trichinella* *spp*. kāpuru klātbūtni gaļā un gaļas produkcijā var veikt 32 laboratorijās – piecās Pārtikas drošības, dzīvnieku veselības un vides zinātniskā institūta laboratorijās, Latvijas Lauksaimniecības Universitātes Veterinārmedicīnas fakultātes mācību laboratorijā un 26 kautuvju laboratorijās (divās akreditētās kautuvju laboratorijās un 24 kautuvju laboratorijās, kas uzsākušas akreditācijas procesu). Latvijā kopumā ir atzītas 66 kautuves, kurās notiek cūku kaušana un paraugu ņemšana uz trihinelozi; no tām 40 kautuvēs neveic trihinelozes izmeklējumus uz vietas, bet noņemtos paraugus trihinelozes izmeklēšanai nosūta uz vienu no piecām Pārtikas drošības, dzīvnieku veselības un vides zinātniskā institūta laboratorijām.

Ievērojot minēto, Pārtikas un veterinārais dienestsjau 2012.gada 26.martā ir uzsācis trihinelozes ierobežošanas pasākumus un paredzējis tos veikt līdz 2012.gada 31.decembrim, lai konstatētu iespējamo trihinelozes izplatības vietu, kā arī paredzējis pastiprinātus trihinelozes uzraudzības pasākumus, apsekojot novietnes, tirdzniecības vietās tirgos un ņemot paraugus parazitoloģiskai un seroloģiskai izmeklēšanai.

Saskaņā ar trihinelozes ierobežošanas pasākumiem ir paredzēti:

1) īstermiņa pasākumi;

2) ilgtermiņa pasākumi.

1. Īstermiņa pasākumi

1.1. Pārtikas un veterinārais dienests pozitīvu laboratorisko izmeklējumu gadījumā, ja:

1.1.1. dzīvām mājas cūkām noņemtajos asins paraugos konstatēs antivielas pret trihinelozes ierosinātāju, novietnei noteiks dzīvnieku pārvietošanas ierobežojumus – novietnē visas turētās cūkas būs atļauts nokaut tikai Pārtikas un veterinārā dienesta atzītā kautuvē, lai nepieļautu uz trihinelozi neizmeklētas cūkgaļas nonākšanu pārtikas apritē;

1.1.2. izmeklētajos mājas cūkgaļas un cūkgaļas produkcijas paraugos konstatēs trihinelozes ierosinātāju, tirdzniecības vietās un tirgū noteiks attiecīgās produkcijas realizācijas ierobežojumus, veiks piegādātāju un dzīvnieku īpašnieku vai turētāju pārbaudes. Ja nepieciešams, detalizētai epizootoloģiskās situācijas noskaidrošanai papildus organizēs pārtikas uzņēmuma pārbaudes un atkārtoti ņems individuālos cūkgaļas un cūkgaļas produkcijas paraugus trihinelozes ierosinātāju noteikšanai;

1.1.3. konstatēs trihinelozes ierosinātāju cūku liemenī vai cūkgaļas produkcijā, to atzīs par izplatīšanai nederīgu pārtiku(saskaņā ar Pārtikas aprites uzraudzības likuma 14.pantu) un ar to rīkosies saskaņā ar Pārtikas un veterinārā dienesta norādījumiem, piemērojot pārstrādes metodes un nosacījumus, kas noteikti Eiropas Parlamenta un Padomes 2009.gada 21.oktobra Regulā (EK) Nr.1069/2009, ar ko nosaka veselības aizsardzības noteikumus attiecībā uz dzīvnieku izcelsmes blakusproduktiem un atvasinātajiem produktiem, kuri nav paredzēti cilvēku patēriņam, un ar ko atceļ Regulu (ES) Nr.1774/2002, (turpmāk – Regula Nr.1069/2009) unEiropas Komisijas 2011.gada 25.februāra Regulā (EK)Nr.142/2011, ar kuru īsteno Regula Nr.1069/2009 un īsteno Padomes Direktīvu 97/78/EK attiecībā uz dažiem paraugiem un precēm, kam uz robežas neveic veterinārās pārbaudes atbilstīgi minētajai direktīvai;

1.1.4. izmeklētajos meža cūkas liemeņos konstatēs trihinelozes ierosinātāju, attiecīgā persona (mednieks) tiks informēta par laboratorisko izmeklējumu rezultātiem. Tā kā šāda gaļa nav derīga pārtikā, Pārtikas un veterinārais dienests informēs mednieku par atbildību gadījumā, ja meža cūkas gaļa tiks laista pārtikas apritē;

1.2. Pārtikas un veterinārais dienests:

1.2.1. līdz 2012.gada 1.septembrim nodrošinās liemeņu veselības marķējuma spiedogu nomaiņu, lai samazinātu viltošanas iespējas un pilnveidotu pilnvaroto veterinārārstu atbildības mehānismu;

1.2.2. līdz 2012.gada 1.septembrim nodrošinās pilnvaroto veterinārārstu apmācību par trihinelozes izmeklēšanas metodiku, uzraudzību un dalību salīdzinošajā testēšanā;

1.2.3. sadarbībā ar Slimību kontroles un profilakses centru, kā arī ar Valsts meža dienestu, mednieku biedrībām, pašvaldībām, citām organizācijām un apvienībām, preses pārstāvjiem Dienvidlatgales reģionā organizēs aktīvu patērētāju informēšanas kampaņu par trihinelozes bīstamību;

1.2.4. Dienvidlatgales reģiona kautuvēs papildus plānveida pārbaudei turpinās veikt vēl divas ārpuskārtas pārbaudes ceturksnī, lai pārliecinātos par izsekojamības sistēmas nepārtrauktu un efektīvu darbību.

1. Ilgtermiņa pasākumi

2.1. Pārtikas un veterinārais dienests:

2.1.1. izveidos ekspertu darba grupu trihinelozes ierobežojošo pasākumu īstenošanai Latvijā;

2.1.2. turpinās kautuvju, mājražotāju, cūkgaļas tirdzniecības vietu un tirgu kontroli, īpašu uzmanību pievēršot cūkgaļas izsekojamībai un izcelsmei, lai ierobežotu nezināmas izcelsmes gaļas apriti;

2.1.3. turpinās pastiprinātu paraugu ņemšanu uz *Trichinella* *spp.* klātbūtnes noteikšanu meža cūku gaļai, cūkgaļas produkcijai un, ja nepieciešams, arī dzīvām cūkām, lai izsekotu invāzijas izcelsmi;

2.1.4. ja nepieciešams, cūkgaļas tirdzniecības vietu kontroles laikā iesaistīs citu kompetento iestāžu pārstāvjus, piemēram, no Valsts ieņēmumu dienesta, Ekonomikas policijas, Valsts policijas un pašvaldību policijas, lai ierobežotu nelegālas darbības cūkgaļas apritē;

2.1.5. sadarbībā ar Slimību kontroles un profilakses centru, kā arī ar Valsts meža dienestu, mednieku biedrībām, pašvaldībām, citām organizācijām un apvienībām, preses pārstāvjiem organizēs aktīvu patērētāju informēšanas kampaņu par trihinelozes bīstamību;

2.1.6. īstenos uzraudzības un kontroles sistēmu saistībā ar visu mājas cūku novietņu reģistrāciju valsts aģentūrā „Lauksaimniecības datu centrs”, lai dzīvnieku reģistrācijas datubāzē atspoguļotu mājas cūku aprites reālo situāciju valstī.

2.2. Zemkopības ministrija sagatavos normatīvos aktus par:

2.2.1. profilaktiskas un ierobežošanas pasākumiem trihinelozes konstatēšanas gadījumos;

2.2.2. grozījumiem Ministru kabineta 2012.gada 14.februāra noteikumos Nr. 112 „Noteikumi par valsts atbalstu lauksaimniecībai un tā piešķiršanas kārtību”, paredzot kompensāciju par liemeņa subproduktu iznīcināšanu, kuri inficēti ar trihinelozi;

 2.3.3. grozījumiem Ministru kabineta 2011.gada 16.augusta noteikumos Nr.650 „Lauksaimniecības dzīvnieku, to ganāmpulku un novietņu reģistrēšanas kārtība un lauksaimniecības dzīvnieku apzīmēšanas kārtība”, nosakot, ka fiziskā persona, kas kārtējā gadā audzē divas cūkas (izņemot vaislas cūkas) savam patēriņam, informāciju par katru nokauto vai nobeigušos cūku iesniedz septiņu dienu laikā valsts aģentūrā „Lauksaimniecības datu centrs”. Gadā novietnē turēto cūku skaits, kuras paredzētas lietot savam patēriņam, nedrīkst būt vairāk par piecām.

**4. Plānotās pastiprinātās trihinelozes uzraudzības un ierobežošanas pasākumu īstenošana 2012.gadā un nepieciešamā finansējuma aprēķins**

**Plānotais finansējums trihinelozes uzraudzības un ierobežošanas pasākumam „Trihinelozes uzraudzības un ierobežošanas pasākumu īstenošana 2012.gadā”**

Detalizēta finansējuma analīze pa izmaksu pozīcijām (latos)

|  |  |  |  |  |  |  |
| --- | --- | --- | --- | --- | --- | --- |
| **Nr. p.k.** | **Izmaksu pozīcija** | **Specifikācija** | **Vienību skaits** | **Vienas vienības cena (LVL)** | **Kopā (bez PVN LVL)** | **Nepie-ciešamais finansē-jums (PVD1/****BIOR2)** |
| **I. Laboratoriskie izmeklējumi** |
| 1. | *Trichinella spp.* parazitoloģiska izmeklēšana ar hidrolīzes metodi | Izlases veidā ņemti cūkgaļas kopparaugi tirgos un tirdzniecības vietās  | 25 paraugi/ mēn. x 2 mēneši = 50 | 8,07 | 403,50 | BIOR |
| 2. | *Trichinella spp.* parazitoloģiska izmeklēšana ar hidrolīzes metodi | Izlases veidā, aizdomu gadījumos un atkārtoti ņemti individuālie cūkgaļas un cūkgaļas produkcijas paraugi tirdzniecību vietās  | 600 | 8,07 | 4 842,00 | BIOR |
| 3. | *Trichinella spp.* parazitoloģiska izmeklēšana ar hidrolīzes metodi | Nomedīto meža cūkgaļas paraugi | 400 | 8,07 | 3228,00 | BIOR |
| 4.  | Seroloģiska izmeklēšana, nosakot specifiskās antivielas pret trihinelozes ierosinātāju | Izlases veidā ņemti individuāli asins seruma paraugi no mājas cūkām | 2000 | 4,95 | 9 900,00 | BIOR |
| **II. Palīgmateriāli paraugu noņemšanai** |
| 5. | Palīgmateriāli | Vakutainera stobriņi asins seruma paraugu noņemšanai | 2000 | 0,12 | 240,00 | PVD |
|  5.1. |   | Aizsargapģērba komplekts | 300 | 1,22 | 366,00 | PVD |
| 5.2.  |   | BahilasGumijas cimdiDarba cimdi | 1 iepak. x 1,50 Ls1 iepak. x 2, 42 Ls100 gb. x 0,22 Ls | 1,502,4222,0 | 25,92 | PVD |
|  5.3. |   | Dezinfekcijas līdzekļi (roku salvetes, instrumentiem, zābakiem) | 100 | 4,30 | 430,00 | PVD |
|  5.4. |   | Dezinfekcijai nepieciešami trauki, birstes (9 ekipāžām) | 9 | 6,00 | 54,00 | PVD |
|  5.5. |   | Krotālijas cūku identificēšanai seroloģiski pozitīvās novietnēs | 2000 | 0,13 | 260,00 | PVD |
| 6. | Komandējumu izdevumi | Naktsmītnes PVD veterinārajiem inspektoriem Daugavpils novadā(26.–27.03.2012.)(11.–13.04.2012.)(16.–20.04.2012.) | 1 naktis x 2 vet.insp. = 22 naktis x 6 vet.insp. = 122 naktis x 2 vet.insp. = 44 naktis x 20 vet. insp. = 80 | 20,025,015,023,00 | 40,00300,0060,001 840,00 | PVD |
|  6.1. |   | Komandējuma dienas nauda Daugavpils novadā(26.–27.03.2012.)(11.–13.04.2012.)(16.–20.04.2012.) | 2 dienas x 2 vet. insp. = 43 dienas x 8 vet. insp. = 245 dienas x 20 vet. insp. = 100 | 4,00 | 16,0096,00400,00 | PVD |
| **III. Patērētāju un dzīvnieku īpašnieku vai turētāju informēšanas pasākumi** |
| 7.  | Patērētāju un dzīvnieku īpašnieku vai turētāju informēšanas pasākumi | Novadu izdevumi (piem., „Daugavpils Novada Vēstis”) | 10 | 50,0 | 500,00 | PVD |
| 7.1. |  | Informatīvs, krāsains, A4 formāta buklets latviešu valodā cūku īpašniekiem vai turētājiem par dzīvnieku saslimšanu ar trihinelozi, tās bīstamību dzīvniekiem, cilvēkiem un to, kādi pasākumi jāievēro, lai izvairītos no trihinelozes, kā to identificēt, kāpēc ir nepieciešams veikt laboratoriskos izmeklējumus utt. | 5 000 | 0,18 | 900,00 | PVD |
| 7.2. |  | Informatīvs, krāsains, A4 formāta buklets cūkgaļas patērētajiem par to, kā sevi pasargāt, lai nesaslimtu ar trihinelozi | 20 000 | 0,12 | 2 400,00 | PVD |
| 7.3. |  | Informatīvs, laminēts A7 formāta plakāts Daugavpils novada iedzīvotājiem (tirgos, pašvaldībās, poliklīnikās, pastā utt.) |  5 000 | 0,30 | 1 500,00 | PVD |
| **IV. Citi izdevumi** |
| 8.  | Transporta izdevumi | Transporta izdevumi paraugu noņemšanai no meža cūkgaļas (saistībā ar 3.punktu) | 100 km x 400 = 40000 | 0,18 | 7 200,00 | PVD |
| 9.  | Starplaboratoriju salīdzinošā testēšana | Starplaboratoriju salīdzinošās testēšanas organizēšana pilnvarotajiem veterinārārstiem | 24 kautuvju. laboratorijas, kurās veic trihinelozes izmeklējumus | 193,34 | 4 640,16 | BIOR |
| 10.  | Veselības marķējums – spiedogs | Veselības marķējumu – spiedogu maiņa | 70 kautuves x 3 zīmogi = 210 | 10,00 | 2 100,00 | PVD |
|  | **KOPĀ:** |  |  |  | **41 741,58** |  |
|  |  |  |  | PVD | 18 727,92 |  |
|  |  |  |  | BIOR | 23 013,66 |  |

Piezīmes.

1 – Pārtikas un veterinārais dienests

2 – **Pārtikas drošības, dzīvnieku veselības un vides zinātniskais institūts**

**5. Informācija par nepieciešamo finansējumu 2012.gadā**

Saskaņā ar pastiprinātu trihinelozes uzraudzības un ierobežošanas pasākumu finansējuma analīzi pa izmaksu pozīcijām, lai īstenotu noteiktos pasākumus 2012.gadā:

 1) Pārtikas un veterinārajam dienestam nepieciešami Ls 18 727,92;

 2) **Pārtikas drošības, dzīvnieku veselības un vides zinātniskajam institūtam nepieciešami Ls 23 013**,66**.**

 **Finansējums nepieciešams, lai turpinātu uzsākto** epizootoloģiskās situācijas analīzi un trihinelozes ierosinātāju uzraudzības un ierobežošanas pasākumu īstenošanu mājas un meža cūkām visā Latvijā.

Zemkopības ministre L.Straujuma

2012.08.10. 11:45

S.Rubene,

67027064, Sigita.Rubene@zm.gov.lv